इसी दौरान 1999 में हनमंत की शादी भी हुई और भारत विकास प्रतिष्ठान की आमदनी से उत्साहित हनमंत ने नौकरी छोड़ देने और अपना पूरा ध्यान कारोबार में लगाने का मन बना लिया। लेकिन, जैसे ही हनमंत ने नौकरी छोड़ने के अपने विचार को घरवालों से साझा किया माँ गुस्सा हो गयीं। माँ के विरोध के पीछे भी कई कारण थे। एक तो नौकरी अच्छी थी और पक्की भी। घर से दफ्तर भी ज्यादा दूर नहीं था। कई सारी सहूलियतें थीं। हनमंत की शादी हुए भी ज्यादा दिन नहीं हुए थे। और तो और, परिवार की सात पीढ़ियों में किसी ने भी कारोबार नहीं किया था। बेटे के नौकरी छोड़ने के ख्याल ने माँ को बड़ा झटका दिया था। माँ को मनाने के लिए हनमंत को काफी मेहनत करनी पड़ी थी। हनमंत ने माँ को मनाने के लिए कुछ ‘वचन’ दिए थे। हनमंत ने बताया, “ माँ को मैंने यही बोला था कि तुमने मुझे देखा है, 1990 से मैं कमा रहा हूँ। दस साल हो गए हैं मैं कमा रहा हूँ। ये आठ घंटे की ड्यूटी करके ठीक नहीं रहेगा। मैं नौकरी और बिज़नेस दोनों के साथ जस्टिस नहीं कर पा रहा हूँ। न नौकरी में मन लगता है और न बिज़नेस ठीक से कर पा रहा हूँ। तुमने देखा है कि मैं पैसे कमा रहा हूँ और अच्छे से कमा रहा हूँ। मैंने माँ को वचन दिया - मैं कोई गलत काम नहीं करूंगा। झूठ नहीं बोलूंगा। ऐसा कोई काम नहीं करूँगा जिससे तुम्हारे और पिताजी के नाम को बट्टा लगे।” बेटे के ये भावुक वचन सुनने के बाद माँ का मन पिघल गया और उन्होंने हनमंत को नौकरी छोड़ने और कारोबार करने की इज़ाज़त दे दी।